વ્યાજના વિષચક્રના કેસથી ‘મહેનત’ કરી ભાજપની ‘દેશસેવા’ની પરંપરાને ઉજ્જવળ બનાવવા મથતાં કાર્યકરોમાં અનેક ચર્ચા થઈ રહી છે. એવી ચર્ચા છે કે, રાહુલ સોની જે ઓફિસમાંથી પોતાના વ્યવસાયનું સંચાલન કરતો તે જોધપુર ગામની ઓફિસમાં તેના નજીકના કાર્યકરો ‘અડ્ડો’ જમાવીને બેસતાં હતાં. આ ઓફિસ વ્યાજ ઉપરાંત વ્યભિચારનો અડ્ડો બની રહ્યો હોવાની ચર્ચા છે. કારણ આપતાં કાર્યકર સૂત્રોમાં ચર્ચા છે કે, આ ઓફિસમાંથી જ ભાજપમાં આંતરિક વિવાદ જગાવનાર ‘સ્પા’ની ઓડિયો ક્લિપ વાઈરલ થઈ હતી. જો કે, ઓડિયો ક્લિપ કેસમાં ઉપસી આવેલા દર્શક ઠાકર સહિતના કાર્યકરોને ઠપકો આપી પક્ષની શિસ્ત અને આબરૂ જાળવી રાખવા ‘મૌન’ ધારણ કરી આખું પ્રકરણ દબાવી દેવામાં ભાજપના ઉચ્ચ નેતાઓ સફળ રહ્યાં હતાં. બીજી તરફ, એવી ચર્ચા છે કે ત્રણે’ક વર્ષ પહેલાંના આ ઓડિયો ક્લિપકાંડ પછી પાર્ટીમાં ‘શિસ્ત’ જાળવવા જરૂરી પગલાંને બદલે ‘અછોવાનાં’ કરવામાં આવતાં ભાજપની આબરૂને ધક્કો પહોંચે તેવા કારનામા લોકોમાં ચર્ચાવા શરૂ થયાં છે.